SET ปิดพุ่ง 25 จุด รับแรงซื้อบลูชิพ ลุ้นเศรษฐกิจฟื้น หลังจีน-สหรัฐฯเผยตัวเลขสดใส
SET ปิดพุ่ง 25 จุด รับแรงซื้อบลูชิพ ลุ้นเศรษฐกิจฟื้น หลังจีน-สหรัฐฯเผยตัวเลขสดใส โดยดัชนีปิดตลาดวันนี้ ที่ระดับ 1,374.13 จุด บวก 24.69 จุด หรือ 1.83% มูลค่าการซื้อขาย 8.45 หมื่นล้านบาท
2 ก.ค. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,374.13 จุด บวก 24.69 จุด หรือ 1.83% มูลค่าการซื้อขาย 8.45 หมื่นล้านบาท 
10 หุ้นดันดัชนีวันนี้

ด้าน นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ เปิดเผยว่า ตลาดหุ้นไทยวันนี้ปรับตัวขึ้นตามตลาดต่างประเทศ โดยตลาดหุ้นในภูมิภาคเอเชียต่างปรับตัวขึ้นกัน เช่นเดียวกับตลาดในยุโรปเทรดบ่ายนี้ก็เคลื่อนไหวในแดนบวก เหมือนกันดาวโจนส์ฟิวเจอร์สที่บวก 200 จุด และราคาน้ำมันฟิวเจอร์สก็เคลื่อนไหวในแดนบวกด้วย จากการเก็งหุ้นที่อิงเศรษฐกิจ เนื่องจากมีแนวโน้มที่เศรษฐกิจโลกจะฟื้นตัวขึ้นได้หลังจากที่ตัวเลขเศรษฐกิจของจีน และสหรัฐฯ ต่างออกมาดี ซึ่งหากเศรษฐกิจจีนดีก็ทำให้มีโอกาสที่จะจะมีเม็ดเงินไหลเข้ามาใน Emerging Market ส่งผลให้ตลาดในเอเชียวันนี้ดูดี
สำหรับตลาดบ้านเราจะเห็นได้ว่าหุ้น บมจ.ปูนซิเมนต์ไทย (SCC) ดูขึ้นมาเด่น ขานรับแนวโน้มเศรษฐกิจโลกที่จะดีขึ้น ซึ่งหากตัวเลขเศรษฐกิจจีนงวดไตรมาส 2/63 ออกมาเป็นบวก ก็จะไปหนุนพวก Commodity และจะเป็นผลดีต่อ SCC ด้วย ดังนั้น วันนี้ตลาดบ้านเราจึงได้เห็นหุ้นที่อิงกับเศรษฐกิจจะปรับตัวขึ้น นอกจากนี้ตลาดยังได้แรงหนุนจากหุ้น บมจ.ศรีตรังโกลฟส์ (ประเทศไทย) หรือ STGT ที่เข้าเทรดวันนี้วันแรกด้วย ทำให้วอลุ่มเทรดโดยรวมเพิ่มขึ้น อย่างไรก็ดี จะต้องระวังการลงทุนด้วย เพราะพรุ่งนี้ตลาดสหรัฐฯจะปิดทำการ พร้อมให้ติดตาม อัตราว่างงานเดือนมิ.ย.ของสหรัฐฯในคืนนี้  และติดตามตัวเลขจ้างงานนอกภาคเกษตรเดือนมิ.ย.ของสหรัฐฯ ซึ่งมีโอกาสที่จะออกมาดีกว่าตลาดคาดไว้
ส่วนแนวโน้มการลงทุนในวันพรุ่งนี้ (3 มิ.ย.) นายถนอมศักดิ์ กล่าวว่า ตลาดฯยังมีโอกาสที่จะปรับตัวขึ้นได้แต่ไม่แรง โดยให้จับตาปัจจัยการเมืองในช่วงวันหยุดสุดสัปดาห์ และติดตามผลประกอบการของบริษัทจดทะเบียนในสหรัฐฯที่จะเริ่มประกาศในสัปดาห์หน้า
พร้อมให้แนวรับ 1,355-1,360 จุด ส่วนแนวต้าน 1,380-1,386 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
STGT   มูลค่าการซื้อขาย 17,152.26 ล้านบาท  ปิดที่  60.50 บาท  เพิ่มขึ้น 26.50 บาท
STA    มูลค่าการซื้อขาย  4,501.92 ล้านบาท  ปิดที่  28.00 บาท  ลดลง   1.25 บาท
PTT    มูลค่าการซื้อขาย  3,363.93 ล้านบาท  ปิดที่  39.00 บาท  เพิ่มขึ้น  0.50 บาท
SCC    มูลค่าการซื้อขาย  3,055.74 ล้านบาท  ปิดที่ 390.00 บาท  เพิ่มขึ้น 18.00 บาท
MINT   มูลค่าการซื้อขาย  2,200.32 ล้านบาท  ปิดที่  21.30 บาท  เพิ่มขึ้น  1.20 บาท
ตลาดหุ้นเอเชีย
